Il-Prim Ministru Ġappuniż Shinzo Abe żar għall-ewwel darba l-gżira tal-Hawaii, eżattament il-port ta' Pearl. Il-bażi navali tal-Istati Uniti li l-qawwiet Ġappuniżi kienu attakkaw lura fl-1941. Din kienet żjara storika hekk kif il-Prim Ministru Ġappuniż attenda għal ċerimonji akkumpanjat mill-President tal-Istati Uniti. Il-Prim Ministru Abe m'għamel ebda apoloġija għall-attakk. Minflok talab għall-2,300 persuna Amerikana vittma ta' attakk li wassal biex l-Istati Uniti tingħaqad mal-alleati fil-ġlieda kontra l-Assi. Iż-żjara tal-Prim Ministru Ġappuniż segwiet dik ta' Barack Obama aktar kmieni din is-sena meta żar Hiroshima, il-post li fit-Tieni Gwerra Dinjija l-forzi tal-Istati Uniti xeħtu bomba atomika li wasslet biex il-Ġappun iċedi. Iż-żjarat miż-żewġ mexxejja fiż-żewġ pajjiżi saru bħala parti mill-politika ta' rikonċiljazzjoni bejn iż-żewġ popli. Fl-istess waqt iż-żjara ġabet inċertezza hekk kif m'hemmx viżjoni ċara ta' x'ħa tkun il-politika ta' Trump mal-Ġappun. DIPLOMATIĊI RUSSI MKEĊĊIJJA Il-President Barack Obama ddeċieda li jkeċċi 35 diplomatiku Russu mill-pajjiz. Dan b'rabta ma' allegat ta' interferenza Russa fl-elezzjoni presidenzjali tal-Istati Uniti. Kelliem għall-President Russu Vladimir Putin qal li din il-mossa se tpoġġi lill-Istati Uniti f'pożizzjoni skomda. Kien nhar il-Ħamis li madwar 35 diplomatiku Russu f'Washington li kienu ddikjarati bħala 'persona non grata' tant li ngħatalhom 72 siegħa ċans biex jitilqu mill-pajjiz. Sanzjonijiet simili tħabbru wkoll fil-kon front ta' disa' entitajiet oħra Russi. Il-President elett Donald Trump irreaġixxa għal din id-deċizjoni u appella biex kulħadd jibqa' għaddej b'ħajtu. Kien hemm min iddeskriva d-deċizjoni bħala turija ċara li l-politika barranija mar-Russja falliet. Oħrajn iddeskrivewha bħala mossa ta' tit-for-tat, jiġifieri li l-konfront bejn iż-żewġ pajjizi ikun wieħed simili għal dak li jagħmel l-ieħor. ĦELSIEN MILL-ARREST Il-prosekuzzjoni Ġermaniża ħelset lit-Tuneżin ta' 40 sena b'suspett li kien involut fl-attakk fuq is-suq tal-Milied f'Berlin. Il-pulizija Ġermaniża qalet li t-Tuneżin baqa' miżmum wara tfittxija intensiva li seħħet f'daru, tfittxija li qajmet suspetti kbar li seta' kien involut. Fil-fatt, is-suspettat ewlieni Anis Amri li nqatel fl-Italja kellu n-numru tal-mobile tat-Tuneżin issejvjat. Il-prosekuzzjoni kellha ċans sal-Ħamis tiddetermina jekk ħa tarrestahx formalment sakemm eventwalment iddeċidiet li teħilsu. Kien il-Ġimgħa li għaddiet li t-Tuneżin l-ieħor, Anis Amri, inqatel f'Milan fl-Italja. Dan hekk kif ftit wara li wettaq l-attakk li ħalla tnax-il persuna mejta, ħarab mill-pajjiż u minn hemm intensifikat it-tfittxija għalih. Instabet il-kaxxa s-sewda tal-ajruplan militari Russu li waqa fil-Baħar l-Iswed. Dan kien ikkonfermat mill-Ministru għad-Difiza Russu li qal li kkonferma l-aħbar. Is-sejba tal-kaxxa wasslet biex tagħti indikazzjoni ta' x'wassal għall-waqgħa tal-ajruplan. Fil-fatt, jidher li kien hemm ħsarat fil-ġwienaħ tal-ajruplan tant li l-perpuri tal-ajruplan ma kinux qed jaħdmu b'mod sinkronizzat. Dan wassal biex il-pilota tilef il-kontroll tal-ajruplan f'mument li l-ajruplan kien f'angolu kruċjali għat-titjira tiegħu. Dan l-inċident ħasad il-ħajja ta' 92 passiġġier li kienu fi triqithom lejn is-sirja għal kunċert ta' lejlet l-ewwel tas-sena li kien se jsir għall-militari allokati fil-post. L-ajruplan waqa' ftit wara it-tluq tiegħu mill-ajruport ta' Sochi fejn waqaf biex jieħu l-fuel. Żewġ minuti wara li telaq mill-ajruport għeb mir-radar. It-tfittxijiet komplew tant li l-Ministru għad-difiza Russu kkonferma li nstabet it-tieni kaxxa sewda tal-ajruplan. Il-President elett tal-Istati Uniti Donald Trump wera biċ-ċar l-intenzjonijiet tiegħu fil-kwistjoni taż-żewġ stati, jiġifieri bejn l-Istat ta' Iżrael u dak tal-Palestina. Fil-fatt Trump appella lill-poplu ta' Iżrael biex iżomm sod u jistennieh sakemm hu jkun fit-tmun. Żied jgħid li ma jistax ikun li Iżrael jibqa' jkun trattat b'mod ħażin. Dan il-kumment intqal wara li n-Nazzjonijiet Magħquda vvutat favur riżoluzzjoni, li kienet imfassla mill-Eġittu, li ġġiegħel iċċedi art lill-Palestina. Quddiem din ir-riżoluzzjoni l-Istati Uniti astjeniet. Mossa li rrabjat lill-Prim Ministru Iżraeljan Benjamin Netanyahu tant li sejjaħ il-mossa tal-Istati Uniti bħala assurda u saħansitra allega li l-Istati Uniti huma f'kkonfoffa mal-Palestinjani. Il-kumment ta' Trump b'rabta ma' dan juri biċ-ċar li l-politika ta' Barack Obama dwar il-kwistjoni ta' żewġ stati ser tinbidel b'mod drastiku tant li l-ħidma mill-persuni li appunta diġà bdiet. I l-Gvern Sirjan u l-forzi tar-ribelli qablu li jkun hemm waqfien mill-ġlied. Ftehim li kellu jibda f'nofsillejl, fil-lejl ta' bejn il-Ħamis u l-Ġimgħa. Deċiżjoni li ttieħdet wara diskussjonijiet twal ta' paċi. L-aħbar ħabbarha l-President Russu Vladimir Putin u kienet ikkonfermata mill-Ministru Tork għall-affarijiet Barranin. Ir-Russja u t-Turkija se jkunu qed jaġixxu bħala dawk li se jiggarantixxu dan il-waqfien mill-ġlied. Kelliema għall-forzi tar-ribelli kkonfermaw il-ftehim li fl-istess waqt jeskludi lil dawk li qed jiġġieldu f'isem l-Istat Iżlamiku. Il-ftehim se jidħol fis-seħħ ukoll f'żoni li huma okkupati mir-ribelli, żoni li kienu fiċ-ċentru tan-negozjati. Kien aktar kmieni dan ix-xahar li Moskow u Ankara rnexxielhom jilħqu ftehim għall-waqfien fil-ġlied f'Aleppo, ġlied li wassal għadd kbir ta' persuni jitilfu ħajjithom.